Alisa Vainio

Alisa Pauliina Vainio (s. 16. marraskuuta 1997 Lappeenranta) on suomalainen kestävyysjuoksija. Vainio edustaa Lappeenrannan Urheilu-Miehiä ja häntä valmentaa Jarmo Viskari. Vainio pitää hallussaan puolimaratonin ja maratonin Suomen ennätyksiä.

Vainio sijoittui vuoden 2025 Yleisurheilun maailmanmestaruuskilpailuissa maratonilla viidenneksi ollen samalla paras eurooppalainen. 

Vainio valittiin vuoden nuoreksi urheilijaksi Suomen urheilugaalassa 2015.

Vainion managerina toimii kestävyysjuoksija Julius Taskinen.

 Yleisurheilu 
Vainio on saavuttanut kestävyysjuoksussa useita nuorten SM-mitaleja. Kesäkuussa 2014 hän paransi 3 000 metrin estejuoksun alle 18-vuotiaiden Suomen ennätystä Lahdessa ja Jämsässä, jossa juoksi ajan 10.15,22. Alle 20-vuotiaiden MM-kilpailuissa Eugenessa 2014 Vainio karsiutui estejuoksun alkuerissä. Hän saavutti pronssia alle 20-vuotiaiden EM-kilpailuissa Eskilstunassa 2015 ajalla 10.30,83. Samojen kisojen 5 000 metrillä hän sijoittui neljänneksi silloisella omalla ennätyksellään 16.27,91.

Kalevan kisoissa 2015 Vainio voitti Suomen-mestaruuden 10 000 metrin juoksussa ajalla 32.58,18, joka oli tuolloin Suomen kaikkien aikojen viidenneksi paras aika. Lisäksi hän saavutti SM-hopeaa 5 000 metrillä ennätysajallaan 16.11,87. Alle 20-vuotiaiden SM-kisoissa elokuussa 2015 Vainio voitti 3 000 metrin estejuoksun ylivoimaisesti tehden ennätyksensä ja ikäluokkansa Euroopan kärkiajan 10.03,97. Elokuun lopulla alle 20-vuotiaiden Pohjoismaiden mestaruuskisoissa Espoossa Vainio voitti kultaa 3 000 metrin esteissä jälleen uudella ennätysajalla 10.02,45 parantaen samalla Euroopan alle 20-vuotiaiden tilaston kärkiaikaa.

Syyskuussa 2015 Vainio juoksi elämänsä ensimmäisellä maratonilla ajan 2.33.24, joka alitti Rion olympialaisten tulosrajan ja sijoittui Suomen kaikkien aikojen listalla kuudenneksi. Vainio ei voinut kuitenkaan osallistua olympiamaratonille, koska oli sääntöjen mukaan liian nuori. Tulos on juniorien, eli alle 20-vuotiaiden epävirallinen Euroopan ennätys maratonilla. Samoin tulos on myös Suomen ennätys alle 23-vuotiaiden sarjassa sekä epävirallinen ennätys alle 20-vuotiaiden sarjoissa.

Vainio nimettiin marraskuussa 2015 Suomen joukkueeseen kesän 2016 yleisurheilun EM-kisoihin 10 000 metrin matkalle. Hän kuitenkin ilmoitti toukokuun lopulla 2016, ettei aio osallistua kisoihin.

Kalevan kisoissa 2018 Vainio voitti toisen kerran 10 000 metrin Suomen-mestaruuden  ja oli 5 000 metrillä kolmas. Syyskuussa 2018 hän voitti maratonin Suomen-mestaruuden ajalla 2.34.49. Kalevan kisoissa 2019 Vainio sijoittui 10 000 metrillä hopealle. Dohan MM-kisoissa 2019 Vainio oli erittäin kuumissa ja kosteissa olosuhteissa juostulla maratonilla 26. ajalla 2.56.30. Hän kärsi juoksussa nestehukasta ja kuivumisesta, ja hänelle jouduttiin antamaan ensiapua maaliintulon jälkeen.

Vuonna 2022 Vainio juoksi viisi maratonkilpailua, joista yhdellä hän keskeytti ja kolmella paransi ennätystään. Helmikuussa Sevillan maratonilla hän paransi seitsemän vuotta vanhaa ennätystään ajalla 2.30.22. Huhtikuussa Rotterdamissa hän juoksi uuden ennätyksensä 2.29.53. Eugenen MM-kisoissa 2022 Vainio oli maratonilla 16. ajalla 2.30.29. Hän keskeytti Münchenin EM-maratonin ja voitti puolimaratonin Suomen-mestaruuden. Joulukuussa Málagan maratonilla hän paransi ennätystään aikaan 2.28.41. 

Vuoden 2023 tammikuussa hän paransi omaa puolimaratonin ennätystään yli kahdella minuutilla Espanjan Sevillassa aikaan 1.10.20, joka oli tuolloin Suomen kaikkien aikojen toiseksi nopein aika Annemari Kiekaran jälkeen. 

Helmikuussa 2023 Sevillan maratonilla Vainio juoksi Suomen ennätyksen 2.27.26 ja rikkoi Ritva Lemettisen 28 vuotta vanhan aiemman ennätysajan 2.28.00. Puolimaratonin SM-kilpailuissa huhtikuussa 2023 Vainio sai kultaa ajalla 1.11.31. Budapestin MM-kilpailuissa hän sijoittui maratonilla 22:nneksi ajalla 2.32.14. Camilla Richardsson rikkoi vuoden 2023 lopussa Vainion ajan Valencian maratonilla tuloksella 2.24.38.

Puolimaratonin SM-kilpailuissa 2024 Vainio sai kultaa ajalla 1.14.00. Rooman EM-kilpailuissa 2024 Vainio sijoittui puolimaratonilla 27:nneksi ajalla 1.11.50. Hn juoksi 10 000 metrin ennätyksensä 32.35,87 Espoossa 19. kesäkuuta 2024. Viikkoa myöhemmin hän voitti samalla matkalla kultaa Kalevan kisoissa 2024. 2024 elokuussa Vainio voitti Ruotsi-ottelussa naisten 10 000 metrin kisan varsin ylivoimaisesti ajalla 33.08,78. Voittomarginaali oli 35 sekuntia. Syyskuussa Vainio teki Kööpenhaminassa puolimaratonin Suomen ennätyksen ajalla 1.09.30 ja Berliinissä henkilökohtaisen ennätyksensä täysmaratonilla ajalla 2.25.36.

Vuoden 2025 MM-kisoissa Tokiossa Vainio sijoittui maratonilla viidenneksi ajalla 2.28.32, ollen paras eurooppalainen juoksija ja sivuten Suomen kaikkien aikojen parasta sijoitusta MM-kisoissa naisten maratonilla. 

Lokakuussa 2025 Vantaan SM-maratonilla Vainio voitti Suomen mestaruuden suomenennätysajalla 2.23.07. Joulukuussa 2025 Valencian maratonilla hän sijoittui neljänneksi ja paransi Suomen ennätystään aikaan 2.20.48. Aika oli myös Pohjoismaiden ennätys. Helmikuussa 2026 Vainio voitti Sevillan maratonin ja paransi Suomen ja Pohjoismaiden ennätystään aikaan 2.20.39.

 Muut lajit 

Vainio on kilpaillut maajoukkuetasolla yleisurheilun lisäksi myös jääpallossa, jääkiekossa, jalkapallossa ja pikaluistelussa, joista jääpallossa hän on kaksinkertainen MM-mitalisti. Vainio alkoi harrastamaan kolmivuotiaana taitoluistelua, ja on sittemmin harrastanut päälajiensa ohella myös telinevoimistelua ja salibandya.

Vainio kuului MM-pronssia saaneisiin Suomen naisten jääpallomaajoukkueisiin Irkutskissa 2012 ja Lappeenrannassa 2014. Vuonna 2011 hän voitti 17-vuotiaiden tyttöjen MM-hopeaa.

Vainio valittiin Suomen parhaaksi alle 15-vuotiaaksi jääpallotytöksi 2009 (seura tuolloin Veiterä) ja 2012 (HIFK) sekä parhaaksi alle 17-vuotiaaksi 2013 (Warkauden Pallo -35).

Saimaan Pallon poikien joukkueessa jääkiekkoa pelannut Vainio aloitti Kimpisen lukion liikuntalinjalla jääkiekkoilijana. Hän siirtyi Team Oriflame Kuortaneeseen, jossa pelasi yksitoista naisten SM-sarjan ottelua kaudella 2013–2014. Kuortaneella ollessaan Vainio huomasi olevansa ennen kaikkea yksilöurheilija, ja kestävyysjuoksusta tuli hänen päälajinsa.

 Lähteet 

Luokka:Suomalaiset kestävyysjuoksijat
Luokka:Suomalaiset estejuoksijat
Luokka:Suomalaiset jääpalloilijat
Luokka:Suomalaiset jääkiekkoilijat
Luokka:Suomalaiset pikaluistelijat
Luokka:Vuonna 1997 syntyneet
Luokka:Elävät henkilöt